कुंडली के चौथे घर में उच्च का शुक्र : किसी कुंडली के चौथे घर में स्थित उच्च का शुक्र शुभ होने की स्थिति में जातक को धन, सुख, समृद्धि तथा ऐश्वर्य प्रदान कर सकता है तथा इस प्रकार के शुभ प्रभाव में आने वाले जातकों को धन कमाने के लिए अधिक परिश्रम अथवा प्रयास नहीं करना पड़ता तथा इनके पास धन और सुविधाएं सहज ही आती रहतीं हैं। ऐसे कुछ जातकों को अपनी माता की ओर से विशेष सहयोग प्राप्त होता है तथा इनकी सफलता में इनकी माता का विशेष योगदान रहता है। कुंडली के चौथे घर में स्थित शुभ उच्च शुक्र जातक को सुंदर अथवा बहुत सुंदर पत्नी प्रदान कर सकता है तथा ऐसे जातक का वैवाहिक जीवन भी सामान्यतया सुखमय ही रहता है। वहीं दूसरी ओर कुंडली के चौथे घर में स्थित उच्च का शुक्र अशुभ होने की स्थिति में जातक के वैवाहिक जीवन को बहुत कष्टप्रद तथा पीड़ादायक बना सकता है तथा इस प्रकार के अशुभ प्रभाव में आने वाले कुछ जातकों को विभिन्न कारणों के चलते लंबे समय के लिए अपनी पत्नी से दूर रहना पड़ सकता है। कुंडली के चौथे घर में स्थित अशुभ उच्च का शुक्र जातक की मानसिक शांति के लिए भी बहुत बुरे फल दे सकता है जिसके चलते ऐसे जातक किसी न किसी प्रकार की चिंता या समस्या से घिरे रहने के कारण मानसिक रूप से अशांत ही रहते हैं। कुंडली में इस प्रकार के अशुभ उच्च शुक्र का प्रभाव जातक को अनेक प्रकार के रोगों से भी पीड़ित कर सकता है तथा इस प्रकार के कुछ जातकों को कोई मानसिक अथवा मनोवैज्ञानिक रोग भी हो सकता है जिसके उपचार के लिए इन्हें लंबे समय तक किसी मानसिक अस्पताल में रहना पड़ सकता है।